**Priča staroga bajkera**

**Život na dva kotača**

*Nastavnik Andrija Kuna predaje njemački jezik u Osnovnoj školi „Matija Gubec“ u Magadenovcu. Inače iskusan i omiljen nastavnik koji se nalazi pred krajem svoga radnoga vijeka i uskoro odlazi u mirovinu. Naizgled bi se reklo da je uobičajen nastavnik koji voli svoj posao i nastavu, no on ima vrlo osebujan hobi.*

*Nastavnik Kuna je bajker. On obožava motore i sve vezano uz njih. Motori su njegov hobi, čak i više od hobija. Često i na posao dođe motorom. Svaki slobodan trenutak provodi na motoru. Njegov hobi je postao njegov stil života.*



**Koliko dugo ste bajker i što vas je privuklo tom hobiju?**

Kao i sve drugo u životu, počelo je sasvim slučajno. Još davne 1966. godine dogodio se moj prvi susret s Motorom Puch. Bio je to moj prvi motor.

Najprivlačnije u svemu tome je vožnja i zvuk motora i “osjećaj vjetra u kosi”. Tko god voli motore, zna o čemu je ovdje riječ. Onaj osjećaj kada zabruji zvuk motora, dodavanje gasa i rast adrenalina u krvi.

**Ako je moguće opisati riječima, možete li nam malo dočarati osjet brzine i vožnje na motoru?**

To je nešto što baš nije lagano za opisati: to je nešto što ti se “uvuče pod kožu” i ne može se od toga jednostavno osloboditi.

Kao i svaka strast, tako i strast prema motorima je nešto što mogu razumjeti samo oni koji sudjeluju u svemu tome. To ili voliš ili ne voliš.

**Je li to skup hobi?**

Ovaj hobi je dosta skup .

Naravno da je problem i nabaviti motor. Sami motori su dosta skupi, a zatim i pripadajuća oprema. Uz sve to ide i učestalo servisiranje i održavanje, tehnički pregledi i sve ostalo. To sveukupno je popriličan iznos novaca, a postoje i stalna ulaganja i troškovi tako da ovaj hobi se može definirati kao nešto skuplji.

**Koji motor vi trenutno posjedujete? Koliko ste ih promijenili?**

Družim se već 10 godina s jednom crnom ljepoticom imenom Honda CBF 600s od 78ks, a promijenio sam do sada 12 motora.  
Sadašnji motor jako volim i jako sam zadovoljan njime. To je motor baš po mojoj mjeri i ukusu.

**Kako to da ste, u ovim godinama, još uvijek vrlo aktivan bajker?**

Osjećam se psihički i fizički sposobnim voziti motor, a prijatelji me hrabre pri tome. Unatoč godinama, kad nešto volite i dobro se osjećate, godine su samo broj i ne mislite na njih. Motor čak pomaže da se osjećam mlađe i poletnije.

**Kamo ste sve putovali na motoru? Koje je najudaljenije mjesto koje ste posjetili motorom?**

Motorom često putujem. Kada je sezona vožnje motora, tj. kada je lijepo vrijeme, svaki vikend se, kada je to moguće, putuje .

Najdalje sam motorom bio nekoliko puta u Njemačkoj, a 2015. godine s članovima MK Osijek sam prešao 4500 km na turneji kroz nekoliko Istočnoeuropskih zemalja do Crnog mora. To je moje najdulje putovanje na motoru koje ću uvijek pamtiti.

**Imate li koju anegdotu s vožnji motorom ili bajkerskih susreta?**

Anegdote i doživljaji su svakodnevne, a posebno me se dojmila priča iz 1974. godine. Tu priču bih posebno izdvojio. Bilo je to kada su mi Nijemci poklonili novu gumu za motor na osnovi članstva u Automoto savezu bivše države.



**Volite li više voziti sami ili više volite vožnje u grupi s ostalim bajkerima?**

Jedna od najvećih vrlina motorista je druženje. U sezoni, dakle za vrijeme lijepoga vremena, od ranoga proljeća do kasne jeseni, svaki vikend se u drugome mjestu organizira moto susret. Postoji čak i kalendar moto susreta iz kojega su vidljivi datumi (vikendi) i mjesta održavanja. Obično zajednički, nas nekoliko iz moto kluba krenemo u grad u kojem je moto susret. Upravo to druženje, i na putu i na samom susretu je ono što je specifično za bajkere. Bajkeri su osobe raznih zanimanja i profesija, a na našim susretima smo svi isti jer imamo isti hobi i istu strast. Vozimo se tako i družimo ponekad i po dva-tri dana, odnosno cijeli vikend. Uživamo tada u vožnji, motorima i dobroj glazbi. I tada, u sezoni, često naš svaki vikend tako izgleda: preko tjedna radimo, a vikendom smo bajkeri.

**U kojem ste vi bajkerskom klubu i malo opišite projekte i aktivnosti koje provodite kao klub?**

Od 2008. godine postoji MK 2 grada-Valpovo i Belišće čiji sam trenutno predsjednik. Na moto sceni smo poznati po humanitarnom radu koji realiziramo kroz 2 manifestacije: za Božić smo moto mrazovi, a za Uskrs moto zečevi.  
Vrlo atraktivno izgleda kada u velikoj grupi na motorima dođu moto mrazovi ili moto zeke. Djeca nam se baš vesele, pogotovo jer im donesemo i darove.  
Bajkeri su inače na glasu kao grubi momci koji vole brzinu, no mi tada pokažemo i ovu našu humanitarnu i blagu stranu. Ljudi znaju imati predrasude prema bajkerima, a mi ih tada ugodno iznenadimo.



**Koliko se još planirate aktivno baviti motorima, voziti i biti bajker?**

Teško je reći, ali još ne pomišljam na kraj, sve zavisi o zdravlju.

Kada se hobi ovako živi, meni je hobi, tj. vožnja motorom jednako moj život, o kraju niti ne razmišljam.

Dokle god vozim motor, živ sam.

**Hvala Vam na razgovoru i zanimljivim odgovorima i što ste nam približili ovaj osebujan hobi. Još mnogo kilometara Vam želim!**